In-numru ta' nies li bħalissa jinsabu fi sptarijiet baqa nieżel għal numri baxxi: 12-il persuna maqsumin f'erba' postijiet differenti. Erba' każi fl-ITU ta' Mater Dei, erba' oħra fl-Infectuous Diseases Unit, tnejn fl-Isptar Ġenerali ta' Għawdex u tnejn oħra fl-Isptar Boffa. Ma hemm ebda pazjenti bil-Covid-19 fi sptarijiet oħrajn. Intant din hija t-tielet ġimgħa illi matulha ma kien irreġistrat ebda każi fid-Djar tal-Anzjani - xhieda ċara tad-differenza u l-effettività tal-vaċċin. Din il-ġimgħa wkoll ma kienet irreġistrata ebda mewt kawża tal-virus. Intant aktar kmieni wara nofsinhar is-Supretendent tas-Saħħa Pubblika Charmaine Gauci ħabbret li sa issa huma 95% ta' dawk 'l fuq minn 65 sena li ġew ivvaċċinati, 75% ta' dawk bejn 50 u 59 sena, 69% ta' dawk bejn 40 u 49 sena, 55% ta' dawk bejn 30 u 39 sena u 24% ta' dawk bejn is-16 u d-29 sena. Hija qalet ukoll li għadu mhux lok jinfetħu attivtajiet tal-massa u r-rilaxx se jkompli pass, pass.